Daşoguz

Daşoguz on kaupunki ja Daşoguzin maakunnan hallinnollinen keskus Turkmenistanissa. Se sijaitsee samannimisellä keidasalueella lähellä Uzbekistanin rajaa 560 kilometriä maan pääkaupungista Aşgabatista pohjoiseen. Vuoden 2022 väestönlaskennan mukaan kaupungissa oli 201 142 asukasta.

Historia
Daşoguz (vuoteen 1999 saakka Daşhowuz) on saanut alkunsa Hivan kaanin Muhammad Rahim I:n vuonna 1816 rakennuttamasta linnoituksesta. 1800-luvun lopussa kaupungissa oli karavaaniseralji, kuusi moskeijaa ja madrasa. Vuodesta 1873 lähtien se oli osa Venäjän alaista Hivan protektoraattia, ja vuosina 1920–1924 se kuului Horezmin kansantasavaltaan.

Kaupungista tuli toisen maailmansodan jälkeen huomattava teollisuus- ja liikennekeskus. Tärkeä merkitys oli varsinkin sen kautta kulkevalla Türkmenabatin ja Qońıratin välisellä rautatiellä, joka valmistui vuonna 1957 ja avautui Beineun kautta Euroopan-puoleiselle Venäjälle vuonna 1972. Daşoguz (Daşhowuz, venäjäksi Tašauz) oli samannimisen hallintoalueen keskus vuosina 1939–1963 ja uudelleen vuodesta 1970.

Väestö
Daşoguz on Turkmenistanin kolmanneksi suurin kaupunki. Sen asukasluku on kasvanut nopeasti toisen maailmansodan jälkeen. Vuoden 2022 väestönlaskennan tuloksia ei pidetä luotettavina.

Asukasluvun kehitys
 1939  1959  1970  1979  1989  1995 14 650  37 869  63 077  83 750  111 406  139 559

Vuoden 1995 väestönlaskennan mukaan kaupungin asukkaista 55,3 prosenttia oli uzbekkeja ja 32,2 prosenttia turkmeeneja. Lisäksi oli muun muassa venäläisiä, kazakkeja, tataareja ja korealaisia.

Liikenne ja talous
Daşoguzista on maantie- ja rautatieyhteydet Aşgabatiin, Türkmenabatiin ja Uzbekistaniin. Aşgabatin ja Daşoguzin välinen rautatie valmistui vuonna 2006. Kaupungissa on myös lentoasema. 

Kaupungissa on puuvilla-, tekstiili-, elintarvike-, rakennustarvike- ja konepajateollisuutta. Sähköä tuottaa 255 megawatin lämpövoimalaitos.

Kulttuuri ja nähtävyydet
Daşoguzissa toimii Turkmenistanin maatalouskorkeakoulu, opettajaopisto ja lääketieteellinen opisto. Kaupungissa on kulttuuripalatsi, teatteri, poliklinikka, sairaala ja 10 000-paikkainen stadioni.

Kaupungin läpi virtaa Amudarjasta alkunsa saava Şabatin kanava. Entinen vanha kaupunki ja rautatieasema sijaitsevat sen pohjoispuolella ja uusi kaupunki eteläpuolella. Daşoguzissa toimii vuonna 2011 uuden rakennuksen saanut kotiseutumuseo. Alueen nähtävyyksistä tärkeimmät sijaitsevat sadan kilometrin päässä Köneürgençissä.

Lähteet

Aiheesta muualla

Luokka:Daşoguzin maakunta
Luokka:Turkmenistanin kaupungit